KOMMISSIONENS BESLUTNING af 18. januar 1996 om betingelserne for høstning og forarbejdning af visse toskallede bløddyr fra områder, hvor indholdet af paralytiske toksiner overskrider grænserne i Rådets direktiv 91/492/EØF (Tekst af betydning for EØS) (96/77/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/492/EØF af 15. juli 1991 om sundhedsmæssige betingelser for produktion og afsætning af levende toskallede bløddyr (1), senest ændret ved akten vedrørende Østrigs, Finlands og Sveriges tiltrædelse, navnlig bilagets kapitel V, punkt 8, sidste afsnit, og

ud fra følgende betragtninger:

Indholdet af paralytisk skaldyrsgift (PSP) på 80 ìg pr. 100 g, som fastsat i direktiv 91/492/EØF med henblik på beskyttelse af folkesundheden, må ikke overskrides i toskallede bløddyr til konsum;

videnskabelige undersøgelser viser, at en passende varmebehandling af toskallede bløddyr, der tilhører arten Acanthocarida tuberculatum, kan garantere, at indholdet af PSP reduceres til under 80 ìg pr. 100 g, hvis det initiale indhold af forureningen ikke overstiger 300 ìg pr. 100 g;

Den Videnskabelige Veterinærkomité er blevet hørt og har afgivet positiv udtalelse om benyttelsen af denne varmeproces, denne type toksin og denne art bløddyr;

på baggrund af udtalelsen fra Den Videnskabelige Veterinærkomité er det nu vigtigt at fastsætte et PSP-indhold, der ligger over den fastsatte grænse ved høstning og en passende varmebehandling for udelukkende toskallede bløddyr, der tilhører førnævnte art, i en specifik beslutning, der kun har dette mål;

fremgangsmåderne for egenkontrol som beskrevet i Kommissionens beslutning 94/356/EF af 20. maj 1994 om gennemførelsesbestemmelser til Rådets direktiv 91/493/EØF for så vidt angår sundhedsmæssige egenkontrol med fiskerivarer (2) kan sikre, at den passende varmebehandling benyttes korrekt;

det påhviler medlemsstaternes kompetente myndigheder at give særlig autorisation til virksomheder, der foretager behandling af sådanne toskallede bløddyr, og at kontrollere, at fremgangsmåderne for egenkontrol følges korrekt;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Denne beslutning gælder udelukkende for toskallede bløddyr tilhørende arten Acanthocardia tuberculatum.

Artikel 2

1. Spanien kan tillade høstning af de i artikel 1 omhandlede bløddyr i områder, hvor PSP-indholdet i spiselige dele af disse bløddyr er over 80 ìg pr. 100 g, men under 300 ìg pr. 100 g.

De høstede bløddyr skal

- transporteres i containere eller vogne, der er plomberet af den kompetente myndighed, direkte til en godkendt virksomhed, der er særligt autoriseret til at behandle dem

- være ledsaget af et dokument udstedt af den kompetente myndighed, som tillader transporten og attesterer produktets art og mængde, oprindelseszone og bestemmelsesfabrik

- underkastes varmebehandling som beskrevet i bilaget.

2. De færdigvarer, der er fremstillet af de i stk. 1 omhandlede bløddyr, må ikke have et indhold af PSP, der kan påvises ved den biologiske analysemetode, efter denne varmebehandling. Der skal foretages analyse af hvert parti. Denne bestemmelse tages op til fornyet overvejelse efter seks måneder ud fra en rapport forelagt af de spanske myndigheder.

Artikel 3

Den kompetente myndighed efterprøver, at den egenkontrol, der i henhold til artikel 6 i Rådets direktiv 91/493/EØF (3) er etableret og iværksat af den ansvarlige for den virksomhed, der er autoriseret i henhold til beslutning 94/356/EF, specifikt anvendes på varmebehandling, som er beskrevet i bilaget til nærværende beslutning.

Artikel 4

Denne beslutning er rettet til medlemsstaterne.

Udfærdiget i Bruxelles, den 18. januar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 268 af 24. 9. 1991, s. 1.

(2) EFT nr. L 156 af 23. 6. 1994, s. 50.

(3) EFT nr. L 268 af 24. 9. 1991, s. 15.

BILAG

Varmebehandling, der foretages af toskallede bløddyr tilhørende arten Acanthocardia tuberculatum med henblik på at reducere indholdet af PSP til under 80 ìg pr. 100 g

Bløddyrene skal trinvis behandles som følger:

1) Foreløbig vask i ferskvand i mindst to minutter ved 20 °C ± 2 °C.

2) Forkogning i ferskvand i min. 3 minutter ved 95 °C ± 5 °C.

3) Adskillelse af kød og skal.

4) Endnu en vask i rindende ferskvand i min. 30 sekunder ved 20 °C ± 2 °C.

5) Kogning i ferskvand i min. 9 minutter ved 98 °C ± 3 °C.

6) Afkøling i rindende koldt vand i ca. 90 sekunder.

7) Mekanisk adskillelse med vand under tryk af de spiselige dele (fod) fra de uspiselige dele (gæller, indvolde og kappe).

8) Emballering i hermetisk lukkede beholdere i en usyret lage.

9) Sterillisering i autoklave ved min. 116 °C i en tid, der beregnes som funktion af størrelsen af de benyttede beholdere, men som ikke må være under 51 minutter.